Kif kien mistenni, il-Gran Premju tal-Ewropa ħoloq ħafna punti ta' diskussjoni interessanti speċjalment fejn tidħol is-sigurtà tas-sewwieqa. Barra minn hekk, Ecclestone reġa' qajjem dubji dwar il-futur ta' diversi ċirkwiti filwaqt li ħaddieħor kien qiegħed jiddiskuti d-destin tal-kap tal-FOM stess. Il-periklu huwa parti mill-ispettaklu Kif dejjem jiġri meta jkun hemm gran premju ġdid, id-dibattitu dwaru jibqa' aspett prominenti fl-aħbarijiet tal-ġimgħa ta' wara. B'mod partikolari fil-każ ta' Baku is-sigurtà kienet l-aktar kwistjoni li ġibdet l-attenzjoni hekk kif numru ta' sewwieqa, fosthom Jenson Button, sostnew li dan iċ-ċirkwit kellu diversi punti perikolużi b'run-off areas qosra jew ineżistenti. Madankollu, kmieni din il-ġimgħa Sebastian Vettel iddefenda lill-FIA kif ukoll lill-organizzaturi tal-Gran Premju tal-Ewropa hekk kif sostna li dawn għamlu biċċa xogħol tajba ferm biex adattaw toroq normali għal tellieqa ta' din il-kwalità. L-eks kampjun tad-dinja Ġermaniż saħaq li l-Federazzjoni tagħmel tajjeb li tkompli ttejjeb l-istandards ta' sigurtà fil-Formula 1. Però, huwa qal li l-periklu imur id f'id mal-isport motoristiċi u li fil-fatt dan l-aspett jattira ħafna nies lejn il-F1. Farsa perikoluża Vettel ikkummenta wkoll dwar il-limitazzjoni stretta tal-komunikazzjoni bir-radju bejn it-timijiet u s-sewwieqa li reġgħet kienet prominenti f'Baku hekk kif il-Mercedes ma setgħux jgħidu lil Hamilton x'engine mode kellu jagħżel biex jikkoreġi problema li kellu fil-vettura tiegħu. Skont ir-regolamenti tal-FIA sewwieq għandu jsuq waħdu u mingħajr għajnuna. Għaldaqstant, it-tim ma jistax jagħtih informazzjoni li tista' żżid il-prestazzjoni tiegħu waqt it-tellieqa. Madankollu, is-sitwazzjoni ta' Hamilton kienet partikolari hekk kif huwa ma kienx qiegħed jitlob għal żieda fil-prestazzjoni imma għajnuna biex ikollu livell ta' rendiment normali. Mistoqsi x'jaħseb dwar din is-sitwazzjoni Vettel sostna li din il-limitazzjoni kienet farsa għaliex qal li din ir-restrizzjoni m'għandha l-ebda effett pożittiv fuq l-ispettaklu, anzi tnaqqsu hekk kif id-dilettanti jkollhom anqas messaġġi x'jisimhu waqt it-tlielaq. Anki Hamilton stess kien negattiv dwar il-kwistjoni fejn saħansitra sostna li ħass li kien fil-periklu waqt it-tellieqa għaliex għamel ħafna ħin iħares lejn l-isteering tal-vettura tiegħu biex jipprova jirranġa l-problema teknika li kien qed jesperjenza. Tmintax-il tellieqa fl-2017? Sadanittant, il-kalendarju tal-istaġun li ġej reġa' kien fiċ-ċentru tal-ispekulazzjoni fl-aħħar jiem. F'kummenti li ta lill-midja Brittanika, il-kap tal-FOM Bernie Ecclestone sostna li s-sena d-dieħla jaf ikun hemm tmintax-il tellieqa biss ikkumparati mal-wieħed u għoxrin ta' din is-sena. Skont Ecclestone t-tlielaq neqsin jistgħu jkunu dawk tal-Ġermanja, l-Italja u l-Kanada. Dawn it-tliet gran premji kienu fil-mira ta' kritika min-naħa tal-Brittaniku għaliex huwa ma kienx kuntent bil-livell ta' investiment li l-organizzaturi rispettivi tagħhom qegħdin jattiraw għalihom. Għaldaqstant, huwa għamilha ċara li lest illi jxolji jew ma jġeddidx il-kuntratti tagħhom jekk ma jindirizzawx id-dubji tiegħu. Irid li l-FIA jkollha aktar saħħa Ecclestone issemma' wkoll hekk kif il-President tal-FIA Jean Todt sostna li diġà hemm għaddejjin diskussjonijiet dwar min se jieħu post il-biljunarju Brittaniku meta dan itemm l-involviment tiegħu fil-F1. Todt ammetta li r-responsabbiltà ta' din id-deċiżjoni taqa' prinċiparjament fuq is-CVC, illi jżommu d-drittijiet kummerċjali tal-Formula 1. Madankollu, huwa saħaq li l-FIA għandha l-intenzjoni li jkollha vuċi importanti f'dan id-dibattitu. Barra minn hekk, Todt ta x'jifhem illi l-FIA qegħda tistenna li jkollha aktar saħħa fil-proċess tal-ifformular u l-implimentazzjoni tar-regolamenti mill-2021 'il quddiem meta jidħol fis-seħħ il-Concorde Agreement il-ġdid li għadu jrid jiġi diskuss. Il-ftehim attwali, illi kien introdott fl-2009, kien fil-mira ta' ħafna kritika hekk kif firex il-poter f'idejn tant entitajiet illi nħolqot ħafna burokrazija li ġeneralment timblokka l-approvazzjoni ta' riformi importanti.